পলাশ মাকে সত্য বলা এড়িয়ে গেল। উইয়ের শখ বদলানো নিয়ে ওর মনের মধ্যে সন্দেহের যে ওলটপালট হচ্ছে, তা সে বলল না। না, বলতে সাহস করল না। জালাল নামে উইয়ের এক বন্ধু বছরখানেক আগে উইয়ের শখে কিনা কী নজর করেছিল, সেটা সঠিক না বেঠিক না জেনেই তো পলাশ একা একা উতলা। সেই সন্দেহের পোকাটা মায়ের মনে ঢুকিয়ে দেওয়াটা হবে ছেলেমি, দায়িত্বহীন কাজ। মা ওদের জন্য কী-ই না করছেন, কতই না করছেন। নিজের সাধ-আহ্লাদ বলে কিছুই কি তাঁর আছে? বাপহারা চারটি সন্তানের আশ্রয়-আহার পরিধান, স্বাস্থ্যশিক্ষার রসদ জোগাড় করতেই তো জীবনপাত করে চলেছেন। সর্বাবয়বের অকাল বৈধব্যের শোক লুকিয়ে রেখে অমিয় মুখে ঘুরে বেড়াচ্ছেন। ঘর থাকতেও ঘর করতে পারছেন না, স্ত্রীর সুখ চেনেন না। বন্ধুবান্ধব চেনেন না, মুখে পান চিবিয়ে তাদের সঙ্গে আড্ডা-আনন্দ চেনেন না, পার্টি চেনেন না। শুধু ছেলেমেয়ে আর ছেলেমেয়ে! আর তাদের জন্যই তার সব ধ্যান আর সাধনা। এমন মায়ের মনে পলাশ কীভাবে সন্দেহের একটা পোকা সংক্রমিত করতে পারে?